钦定古今图书集成/明伦汇编/宫闱典/第040卷 > 景祖唐括皇后
## 钦定古今图书集成/明伦汇编/宫闱典/第040卷 > 景祖唐括皇后

按《金史·后妃传》：景祖昭肃皇后，唐括氏，帅水隈鸦村。
唐括部人，讳多保真，父石批德撒骨只巫者也。后有
识度，在父母家好待宾客，父母出，则多置酒馔享邻
里，迨于行旅。景祖饮食过人，时人名之“活罗解”，在《景
祖纪》。昭祖曰：“俭啬之女，吝惜酒食，不可以配乌古。”迺
闻后性度如是，乃娶焉。辽使同干来伐五国蒲聂部，
景祖使后与劾孙为质于拔乙门，而与同干袭取之，
辽主以景祖为节度使。后虽喜宾客，而自不饮酒，景
祖与客饮，后专听之。翌日，枚数其人所为，无一不中
其綮肯，有醉而喧呶者，辄自歌以释其忿争。军中有
被笞罚者，每以酒食慰谕之，景祖行部，辄与偕行，政
事狱讼，皆与决焉。景祖没后，世祖兄弟凡用兵皆禀
于后而后行，胜负皆有惩劝。农月亲课耕耘刈获，远
则乘马，近则策杖，勤于事者勉之；晏出早休者训励
之。后往邑屯村，世祖、肃宗皆从。会桓𧹞、散达偕来，是
时已有隙，被酒，语相侵，不能平，遂举刃相向。后起两
执其手，谓桓𧹞、散达曰：“汝等皆吾夫时旧人，奈何一
旦遽忘吾夫之恩，与小儿子辈忿争乎？”因自作歌，桓
𧹞、散达怒乃解。其后桓𧹞兄弟起兵来攻，当是时，肃
宗先已再失利矣。世祖已退乌春兵，与桓𧹞战于北
隘甸，部人失束宽逃归，袒甲而至，告后曰：“军败矣。”后
方忧懑，会康宗来报捷，后乃喜。既而桓𧹞、散达皆降。
后不妒忌，阔略女工，能辑睦宗族，当时以为有丈夫之度云。天会十五年追谥。